《刘子有金陵之差遂便觐省》
明代·李梦阳

使君昔居紫荆关，日登燕峤望吴山。逢人颜色郁黯黕，对酒涕吴交潺湲。

使君南向金陵去，孤帆夜拂春天树。旅枕常欹月落时，梦魂先到云飞处。

杨子江头青草斜，大孤山前开杏花。行人三月重回首，游子一年初到家。

出门烟草满芳甸，凤凰台接麒麟殿。游陌联翩追宿娱，墨场婉㜻罗宾宴。

人生意气无南北，白马青袍动江色。即看舣舸石头城，还闻税鞅钟山侧。

钟山崒嵂压秦淮，燕赵风云入望来。芙蓉秋雁多愁思，问君何日锦帆回。

作者简介：李梦阳（1472-1530)，字献吉，号空同，汉族，庆阳府安化县(今甘肃省庆城县)人，迁居开封，工书法，得颜真卿笔法，精于古文词，提倡“文必秦汉，诗必盛唐”，强调复古，《自书诗》师法颜真卿，结体方整严谨，不拘泥规矩法度，学卷气浓厚。明代中期文学家，复古派前七子的领袖人物。